《与香山何师相邂逅白门招游具区泛钱塘献别》
明代·邝露

鹣鹣相卷飞，蛩蛩互遗食。足足瑞庭柯，云胡乖羽翼。

哲匠奋南溟，济济光四奕。神鼎升云虬，时龙御天则。

绿綟映垂裳，台阶烂辰极。七九乩文谟，三五纵荡涤。

猃狁徂周原，有苗望虞戚。因猜玉堂燕，遂整垂天翮。

祖帐弁宫云，吴趋弭丹鹢。落落芦中人，吹箫俨相值。

嬉戏终童繻，傲睨虞卿璧。床鸾穴丹山，归嬉耀南国。

弱羽相随翔，枋榆逝安适。甘棠遍维桑，兰路丁榛棘。

楼旌飏具区，追驩数晨夕。敷文割骚腴，鞶彩绚渥饰。

西湖夺晨葩，东溟荡宵汐。阴厓焕阳荣，春膏蔼繁植。

逸爵倾湍驰，离袂搴芳析。高宴促倾曦，葱条谢鸣鵙。

侧聆越人谣，车笠会有役。挥金睦邦茂，怀璧越乡衋。

鉴湖有清漪，仳离炤颜色。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。